KYK: Adele skok aanhangers met slanker voorkoms
JY LEES NOU KYK: Adele skok aanhangers met slanker voorkoms
Die sangeres Adele het haar aanhangers twee keer laat kyk toe sy onlangs 'n nuwe foto op Instagram gedeel het. Foto: Instagram/Getty Images/Gallo Images.
In 'n Instagramplasing ter viering van haar 32ste verjaardag en die onlangse afhandeling van haar egskeiding van Simon Konecki het Adele 'n foto gedeel wat talle van haar aanhangers twee keer laat kyk het.
Daarna het hulle behoorlik oor hul voete geval om te twiet oor haar "werketiek" en hoe goed sy ná haar egskeiding lyk.
"Lyk of 140 miljoen nie die enigste ponde is wat Adele in haar egskeiding verloor het nie," twiet 'n waarnemer met verwysing na die skikking wat sy glo aan haar 46-jarige eks betaal het.
Terwyl aanhangers dit eens was die sangeres lyk pragtig in haar Elzinga-rok ter waarde van R15 900, het haar skokkende gedaantewisseling die internet verdeel.
"Adele was oorgewig en in gevaar. Sy het 'n goeie ding gedoen wat harde werk en dissipline geverg het," twiet 'n aanhanger.
Iemand anders verskil en vra haar volgelinge prontuit: "Is ek die enigste een wat dink Adele het voor haar gewigsverlies beter gelyk?"
Volgens 'n bron is aanhangers nie die enigstes wat oor die ster se toewyding aan haar verslankingsreis besorg is nie.
Terwyl die sangeres, wat 'n sewejarige seun, Angelo, het, nog nie haar drastiese gewigsverlies in die openbaar bespreek het nie, is party van haar vriende baie bekommerd dat sy obsessief, en haar eet- en oefengewoontes ongesond, raak.
"Niemand betwis dit dat sy skitterend gevaar het om die gewig te verloor nie, maar nou raak dit obsessief," beweer 'n bron.
"Vriende is 'n bietjie besorg dat sy dit dalk te ver voer. "Sy eet piepklein porsies en oefen gedurig in die gim – dikwels tot drie keer per dag." Maar die bron voeg by Adele verseker almal hulle hoef hulle nie te bekommer nie. "Sy is gesond en hou van haar nuwe leefstyl."
Haar voormalige afrigter, Pete Geracimo, het op Instagram tot die sangeres se verdediging gekom.
"As Adele se voormalige persoonlike afrigter in Londen is dit ontmoedigend om die negatiewe kommentaar en vetfobiese beskuldigings te lees wat die egtheid van haar wonderlike gewigsverlies bevraagteken," skryf hy in 'n aangrypende Instagramplasing.
"Toe ek en Adele ons reis saam begin het, het dit nooit gegaan oor brandmaer raak nie. Dit het daaroor gegaan om haar gesond te kry."